Diari Oficial de la Generalitat Valenciana


Sumari del DOGV 8786, del 10-04-2020 (2020/2867)

RESOLUCIÓ de 9 d'abril de 2020, de la Vicepresidència i Conselleria d'Igualtat i Polítiques Inclusives, per la qual es disposen mesures extraordinàries de gestió dels contractes de gestió integral de centres d'atenció diürna i ambulatòria i les prestacions vinculades a aquests serveis independentment del sector de referència i tipologia de centre en el marc de la pandèmia per Covid-19.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8786

Data del DOGV
:   10-04-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2867


Data del document
:   09-04-2020

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Descriptors 

:   * Vicepresidència i Conselleria d'Igualtat i Polítiques Inclusives
    * cura d'infermeria
    * malaltia infecciosa
    * legislació
    * salut pública
    * cura de la salut
    * assistència social
    * política sanitària
    * epidèmia
    * estat d'emergència

RESOLUCIÓ de 9 d'abril de 2020, de la Vicepresidència i Conselleria d'Igualtat i Polítiques Inclusives, per la qual es disposen mesures extraordinàries de gestió dels contractes de gestió integral de centres d'atenció diürna i ambulatòria i les prestacions vinculades a aquests serveis independentment del sector de referència i tipologia de centre en el marc de la pandèmia per Covid-19. [2020/2867]  
   
Antecedents de fet  
1. El virus Covid-19 està suposant una emergència sanitària a nivell global. Tal com va declarar l'Organització Mundial de la Salut el passat 11 de març, el brot del Covid-19 s'ha convertit en una pandèmia.  
  
2. El Covid-19, per la seua facilitat de contagi i ràpida extensió ha generat un greu problema de salut pública que ha tingut com a conseqüència l'adopció de mesures sanitàries i de limitació de la lliure circulació a fi de protegir a la població, sobretot als col·lectius més vulnerables.  
3. La crisi sanitària i les seues conseqüències econòmiques s'estan transmetent a la societat a una velocitat inusitada i per això, es fa necessari afrontar l'impacte econòmic i social, ocasionat per la referida pandèmia Covid-19, i que podria repercutir directament sobre la situació socioeconòmica d'empreses, del sector sociosanitari i social, si la suspensió de les seues activitats comportara la interrupció de l'abonament del preu de les places contractades per part de l'administració pública.  
4. En aquest context i a causa de la situació d'extraordinària vulnerabilitat en la qual es troben moltes de les persones usuàries dels centres d'atenció diürna i ambulatòria del sistema públic valencià de serveis socials suspesos d'activitat, mitjançant la Instrucció número 3 de la Vicepresidència i Conselleria d'Igualtat i Polítiques Inclusives de 18 de març de 2020, s'ha derivat al personal d'aquests centres a realitzar atenció domiciliària i seguiment de les persones usuàries o a centres residencials per a reforçar plantilles i substituir les baixes de professionals que es produeixen en la xarxa residencial per contagi de Covid-19.  
  
  
Fonaments de dret   
1. El Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada pel Covid-19 delega, en el paràgraf segon de l'apartat segon de l'article quart, en el Ministre de Sanitat les competències en serveis socials i, en el seu apartat tercer, li habilita a dictar les ordres, resolucions, disposicions i instruccions interpretatives que, en l'esfera específica de la seua actuació, siguen necessaris per a garantir la prestació de tots els serveis, ordinaris i extraordinaris, amb vista a la protecció de persones, béns i llocs, mitjançant l'adopció de qualsevol de les mesures previstes en l'article 11 de la Llei Orgànica 4/1981, d'1 de juny.  
  
2. La Generalitat, a través de la Vicepresidència i Conselleria d'Igualtat i Polítiques Inclusives, té competència exclusiva en matèria de serveis socials, de conformitat amb l'article 49.1.49a de l'Estatut d'Autonomia.  
3. La Llei 3/2019, de 18 de febrer, de serveis socials inclusius de la Comunitat Valenciana estableix en l'apartat tercer de l'article cinquè que el sistema públic valencià de serveis socials té caràcter de servei públic essencial, perquè d'aquest se'n deriven prestacions indispensables per a satisfer les necessitats bàsiques personals i millorar les condicions de la qualitat de vida de la ciutadania, segons el que es disposa en l'article 128.2 de la Constitució Espanyola.  
El referit article en el seu apartat primer defineix el Sistema Públic Valencià de Serveis Socials com una xarxa articulada de serveis de responsabilitat pública que constitueix una estructura funcionalment, territorialment i competencialment integrada, composta per tots aquells serveis socials de titularitat pública prestats directament per les administracions públiques i el sector públic instrumental, així com a través de les formes de provisió establides en l'article 34 d'aquesta llei.  
  
L'article 34 d'aquesta llei estableix en el seu apartat 1. c) que les administracions públiques incloses en el Sistema Públic Valencià de Serveis Socials proveiran a les persones de les prestacions previstes en la llei, entre altres, a través de la gestió indirecta d'acord amb alguna de les fórmules establides en la normativa sobre contractes del sector públic.  
4. La Llei 9/2017 de 8 de novembre, de contractes del sector públic estableix en el seu article 17 que són contractes de serveis aquells l'objecte dels quals són prestacions de fer consistents en el desenvolupament d'una activitat o dirigides a l'obtenció d'un resultat diferent d'una obra o subministrament, incloent aquells en els quals l'adjudicatari s'obligue a executar el servei de forma successiva i per preu unitari.  
5. El Reial decret llei 8/2020, de 17 de març, de mesures urgents extraordinàries per a fer front a l'impacte econòmic i social del Covid-19 estableix en el seu article 34 , Mesures en matèria de contractació pública per a pal·liar les conseqüències del Covid-19, modificat per la disposició final 1.10 del Reial decret llei 11/2020, de 31 de març, pel qual s'adopten mesures urgents complementàries en l'àmbit social i econòmic per a fer front al COVID-19, que els contractes públics de serveis i de subministraments de prestació successiva quedaran suspesos totalment o parcialment des que es produïra la situació de fet que impedeix la seua prestació i fins que aquesta prestació puga reprendre's pel que, a contrario sensu, pot inferir-se que si aquesta prestació no s'impedix no quedaran suspesos els contractes ni total ni parcialment.  
  
6. La Resolució de 13 de març de 2020, de la Consellera de Sanitat Universal i Salut Pública, per la qual s'acorden mesures especials en relació amb l'activitat de determinats centres d'atenció diürna de Serveis Socials, independentment de la seua titularitat i tipologia de gestió, per a limitar la propagació i contagi pel Covid-19, estableix suspendre pel termini d'un mes, prorrogable en funció de l'evolució del Covid-19, en l'àmbit de la Comunitat Valenciana, l'activitat dels centres d'atenció diürna de Serveis Socials: centres de dia per a persones majors dependents, centres ocupacionals, centres de dia per a persones amb diversitat funcional, centres de dia per a persones amb malalties mentals i centres de dia per a la infància i adolescència, independentment de la seua titularitat i tipologia de gestió.  
  
7. La Resolució de 3 d'abril de 2020, de la Vicepresidenta i Consellera d'Igualtat i Polítiques Inclusives, per la qual es confirmen mesures extraordinàries de gestió dels serveis socials i sociosanitaris en salvaguarda de les persones més vulnerables en el marc de la pandèmia per Covid19 i s'estableixen noves, publicada en el Diari Oficial de la Generalitat Valenciana núm. 8782, de 4 d'abril de 2020, confirma la posada a disposició d'aquesta Administració dels mitjans i recursos dels serveis socials o sociosanitaris d'altres administracions públiques i entitats privades així com la disponibilitat de tot el personal funcionalment dependent d'aquests, facultant els òrgans competents per a dictar les instruccions complementàries que s'estimen necessàries per al desenvolupament d'aquesta resolució. Aquesta mesura ja es va adoptar mitjançant la Resolució de la Vicepresidenta i Consellera d'Igualtat i Polítiques Inclusives, per la qual es disposen mesures extraordinàries de gestió dels serveis socials i sociosanitaris en salvaguarda de les persones més vulnerables en el marc de la pandèmia per Covid-19, publicada en el Diari Oficial de la Generalitat Valenciana número 8765, de 18 de març de 2020, i ratificada pel Consell en la seua reunió del 20 de març de 2020, a la qual deixa sense efecte la posterior de 3 d'abril de 2020.  
  
Valorada l'actual situació, tenint en compte l'estat d'alarma per a la gestió de la situació de crisi sanitària ocasionada pel Covid-19, i la necessitat de continuar prestant certs serveis de l'àmbit social i sociosanitari.   
En conseqüència, resolc  
  
A fi de garantir la necessària assistència a les persones usuàries dels centres d'atenció diürna i ambulatòria de serveis socials i atés que els equips professionals dels centres en els quals s'ha suspés l'activitat en els llocs habituals estan garantint l'atenció domiciliària i el seguiment a les persones usuàries que per les seues necessitats el requereixen, s'estableixen les següents mesures excepcionals respecte al finançament de les places de centres d'atenció diürna i ambulatòria de serveis socials que es proveeixen a través del mecanisme de gestió indirecta d'acord amb alguna de les fórmules establides en la normativa sobre contractes del sector públic:   
  
  
Primer  
El Sistema Públic Valencià de Serveis Socials és un servei públic essencial i tots els seus recursos han sigut posats a la disposició de la Vicepresidència i Conselleria d'Igualtat i Polítiques Inclusives per a combatre els efectes derivats de la crisi sanitària del Covid-19 en les seues diferents àrees d'actuació reorientant les seues obligacions contractuals per a prestar el servei públic essencial a través d'altres modalitats o destinant els seus recursos a altres necessitats del citat sistema. Per això, no és aplicable el que s'estableix en l'article 34, Mesures en matèria de contractació pública per a pal·liar les conseqüències del Covid-19, del Reial Decret-llei de mesures urgents extraordinàries per a fer front a l'impacte econòmic i social del Covid-19.  
  
Segon  
La Vicepresidència i Conselleria d'Igualtat i Polítiques Inclusives, continuarà abonant el servei a les empreses amb places de centres diürns i serveis ambulatoris contractades per part de la Conselleria d'Igualtat i Polítiques Inclusives, així com les prestacions vinculades al servei (PVS) de centres diürns i serveis ambulatoris a les persones usuàries, de la mateixa manera que si s'estiguera prestant el servei en els llocs habituals, durant tot el període de suspensió de l'activitat dels centres d'atenció diürna i ambulatòria de serveis socials per causa de l'estat d'alarma decretat amb motiu de la crisi sanitària del Covid 19 o restriccions que, alçat l'estat d'alarma, pogueren establir-se per a aquests centres.  
  
Tercer  
Per al càlcul del pagament s'utilitzarà el següent criteri: s'abonarà en concepte de plaça ocupada aquella que ho haguera estat a data de 13 de març i s'abonarà com no ocupada aquella que no ho haguera estat en aquesta data.   
  
Quart  
El pagament de les places contractades per la Vicepresidència i Conselleria d'Igualtat i Polítiques Inclusives es garantirà d'acord amb el preu fixat en el contracte. En el cas de les prestacions vinculades al servei el pagament s'abonarà d'acord amb el seu Programa Individual d'Atenció (PIA) a la persona usuària. Aquesta, al mateix temps, ha d'abonar l'import del servei a l'empresa amb la qual el tinga contractat.  
  
Cinqué  
Les empreses afectades per la suspensió de l'activitat dels centres d'atenció diürna i ambulatòria de serveis socials han de complir amb les obligacions regulades en cada resolució d'adjudicació del contracte i, especialment, amb el que fa referència al manteniment dels requisits i ràtio de personal en relació amb les prestacions i nombre de persones ateses segons es determina per la normativa en la tipologia de cada recurs amb la finalitat d'evitar expedients de regulació temporals d'ocupació (ERTO,s) o ulteriors acomiadaments de treballadores o treballadors.  
Se sotmetran a autorització, si escau, o ratificació judicial, les mesures en concret que s'adopten.   
S'adverteix que la present resolució posa fi a la via administrativa, podent interposar-se recurs contenciós administratiu en el termini de dos mesos, comptats des de l'endemà al de la seua notificació, davant la Sala contenciosa administrativa, d'acord amb el que s'estableix en la Llei 29/1998, de 13 de juliol, reguladora de la Jurisdicció Contenciós Administrativa, o recurs potestatiu de reposició davant el mateix òrgan que va dictar l'acte, en el termini d'un mes, computat en els termes ja indicats, de conformitat amb els articles 123 i 124 de la Llei 39/2015, d'1 d'octubre, del Procediment Administratiu Comú de les Administracions Públiques. Tot això sense perjudici que puga interposar-se qualsevol altre recurs dels previstos en la legislació vigent.   
  
  
València, 9 d'abril de 2020.- La vicepresidenta i consellera d'Igualtat I Polítiques Inclusives, Mónica Oltra Jarque.